A BIZOTTSÁG HATÁROZATA
(2006. augusztus 4.)
az „európai területi együttműködés” célkitűzés keretében történő kötelezettségvállalási előirányzatok tagállamonkénti indikatív felosztásának a 2007-től 2013-ig terjedő időszakra történő rögzítéséről
(az értesítés a C(2006) 3473. számú dokumentummal történt)
(2006/609/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Regionális Fejlesztési Alapra, az Európai Szociális Alapra és a Kohéziós Alapra vonatkozó általános rendelkezések megállapításáról szóló 2006. július 11-i 1083/2006/EK tanácsi rendeletre (1) és különösen annak 18. cikke (2) bekezdésére,
mivel:
(1)
Az 1083/2006/EK rendelet 3. cikke (2) bekezdésének c) pontja értelmében az európai területi együttműködési célkitűzés egyfelől arra irányul, hogy közös helyi és regionális kezdeményezések és transznacionális együttműködések révén erősítse a határokon átnyúló együttműködést, másfelől arra, hogy a közösségi prioritásokhoz kapcsolódó, az integrált területi fejlődést támogató intézkedésekkel fejlessze a transznacionális együttműködést.
(2)
Az 1083/2006/EK rendelet 4. cikke (1) bekezdésének c) pontja értelmében az Európai Regionális Fejlesztési Alap hozzájárul az említett rendelet 3. cikke (2) bekezdésének c) pontjában említett célkitűzések megvalósításához.
(3)
Az 1083/2006/EK rendelet 21. cikkének (1) bekezdése értelmében a 2007-től 2013-ig terjedő időszakban a kötelezettségvállaláshoz az Alapokból rendelkezésre álló források 2,52 %-át az európai területi együttműködés célkitűzésre kell előirányozni, melynek 73,86 %-át a határokon átnyúló, míg 20,95 %-át transznacionális együttműködés finanszírozására kell fordítani.
(4)
Szükséges az európai területi együttműködés célkitűzésre fordítandó források tagállamonkénti indikatív lebontását elkészíteni. Az 1083/2006/EK rendelet 18. cikkének (2) bekezdése értelmében ezt a lebontást az 1083/2006/EK rendelet II. mellékletében meghatározott kritériumok és módszerek szerint kell elvégezni.
(5)
Az 1083/2006/EK rendelet II. mellékletének (5) bekezdése meghatározza a rendelkezésre álló források tagállamonkénti elosztásának módszerét és azon régiók listáját, melyek e rendelet 7. cikkének (1) és (2) bekezdése értelmében támogatásra jogosultak.
(6)
Az 1083/2006/EK rendelet II. mellékletének (7) bekezdése meghatározza az alapból az egyes tagállamok felé történő átcsoportosítás maximális mértékét.
(7)
Az 1083/2006/EK rendelet II. mellékletének (12)-(31) bekezdése rögzíti az egyes különleges esetekre vonatkozó összegeket a 2007-től 2013-ig terjedő időszakra, ideértve a PEACE-programra vonatkozó speciális támogatásokat, melyet határokon átnyúló programként kell végrehajtani.
(8)
Az 1083/2006/EK rendelet 24. cikke értelmében a 2007-től 2013-ig terjedő időszakban a kötelezettségvállaláshoz az Alapokból rendelkezésre álló források 0,25 %-át a Bizottság kezdeményezésére a technikai segítségnyújtás finanszírozására kell fordítani, a tagállamonkénti indikatív lebontásból ennélfogva ki kell zárni a technikai segítségnyújtásra szánt összeget,
ELFOGADTA EZT A HATÁROZATOT:
1. cikk
Az 1083/2006/EK rendelet 7. cikke (1) és (2) bekezdésében említett európai területi együttműködés célkitűzése keretében a Strukturális Alapokból támogatásra jogosult régiók kötelezettségvállalási előirányzatainak tagállamonkénti indikatív összegei, beleértve az említett rendelet II. mellékletében meghatározott pótlólagos összegeket, e határozat mellékletének 1. táblázatában szerepelnek.
Az előző bekezdésben említett kötelezettségvállalási előirányzatok tagállamonkénti éves lebontásai e határozat mellékletének 2. táblázatában szerepelnek.
2. cikk
Ennek a határozatnak a tagállamok a címzettjei.
Kelt Brüsszelben, 2006. augusztus 4-én.